text: От 18 май до 16 август ще продължи приемът на проекти по две от подмерките Програмата за морско дело и рибарство, съобщиха от министерството на земеделието. Бюджетът е за 4,5 млн. лв. и ще се разпредели за прием на малки проекти по подмярка 2.2 „Продуктивни инвестиции в аквакултурите“ и подмярка 1.1 „Диверсификация и нови форми на доход“.
  За модернизация на съществуващи аквакултурни ферми са предвидени 1 млн. лв. Собствениците им могат да кандидатстват за подобряване на производствените характеристики на стопанството и условията на труд, за намаляване енергоемкостта и увеличаване на енергийната ефективност и за въвеждане на възобновяеми енергийни източници. Със средства от ПМДР могат да бъдат финансирани до 50% от допустимите разходи по проекта, като максималният размер на субсидията е 48 895 лв.
  Другата отворена мярка е насочена към рибари, които искат да развият допълващи дейности, свързани с тяхната основна дейност – рибарството. Те могат да извършват инвестиции на борда на корабите, да развиват риболовен туризъм с въдица, да отворят ресторанти, където да предлагат собствен улов, или да въведат възобновяеми енергийни източници, пряко свързани с изпълнението на проекта. Приоритет по мярката се дава на представители на дребномащабния риболов. Бюджетът на настоящия прием е 3.5 млн. лв., а максималната субсидия е 146 687 лв.
  Кандидатстването е електронно чрез Информационната система за управление и наблюдение на Структурните инструменти на Европейския съюз в България (ИСУН 2020). Пълният пакет документи и допълнителна информация са публикувани на Единния информационен портал www.eufunds.bg в секция „Програма за морско дело и рибарство“ .